Zoe Hobbs

Zoe Hobbs (født 11. september 1997 i Stratford) er en newzealandsk friidrettsutøver som konkurrerer i sprintløp. Hun ble oseansk mester på 100 meter i 2019, og har en rekke nasjonale titler på 100 meter, 200 meter og stafett.

Pr. mars 2022 har hun nasjonal rekord og områderekord for Oseania på 60 meter innendørs, med 7,13 sekunder, og nasjonal rekord på 100 meter, med 11,15 sekunder.

Idrettskarriere

Ungdom og junior 
Hobbs fikk sølv på 100 meter og bronse på 200 meter og i lengdehopp under det newzealandske U18-mesterskapet i 2012. Hun vant 100 meter under Australian Youth Olympics Festival (AYOF) i 2013, og hun vant 100 meter og 200 meter under det newzealandske U18-mesterskapet 2013, der hun også fikk sølv i lengdehopp og tresteg. Hun deltok i Ungdoms-VM i friidrett 2013, men ble slått ut i semifinalen på 100 meter. På medleystafetten kom New Zealand på femteplass i sitt semifinaleheat, og nådde ikke finalen. Hun ble newzealandsk U18-mester på 100 meter og 200 meter i 2014, og hun ble newzealandsk U20-mester på 100 meter, 200 meter og lengdehopp i 2015. I 2016 vant hun 100 meter og fikk sølv på 200 meter under det newzealandske U20-mesterskapet i friidrett. Hun ble tatt ut til å delta i U20-VM i friidrett 2016, og ble der slått ut i semifinalen på 100 meter. New Zealand ble her diskvalifisert på 4 × 100 meter stafett.

2017 
I mars 2017 vant hun sine første nasjonale titler, da hun vant 100 meter og 200 meter under det newzealandske mesterskapet i friidrett. Hun fikk også sølv på 4 x 100 meter stafett. Hun deltok i Sommeruniversiaden 2017, og ble der slått ut i semifinalen på 100 meter og i forsøksheatet på 200 meter.

2018 
Hun fikk to nye nasjonale titler i 2018, da hun vant 100 meter under det newzealandske mesterskapet i friidrett, og hun deltok også på det stafettlaget som vant 4 x 100 meter stafett.

2019 
Hobbs satte ny personlig rekord på 100 meter i januar 2019, med 11,37 sekunder, og på 200 meter i februar med 23,19 sekunder. I mars vant hun 100 meter og 200 meter under det newzealandske mesterskapet i friidrett. Hun ble tatt ut til å delta i Oseaniamesterskapet i friidrett 2019, som ble arrangert i Townsville i Australia, og hun vant der 100 meter med ny mesterskapsrekord på 11,56 sekunder. Hun fikk sølv på 200 meter, bak Riley Day fra Australia. Under Sommeruniversiaden 2019 kom hun på sjuendeplass på 200 meter og åttendeplass på 100 meter, og New Zealand fikk her bronse på 4 x 100 meter stafett. I september deltok hun i VM i friidrett 2019, og ble der slått ut i forsøksheatet på 100 meter og 200 meter.

2020 
2020-sesongen innen friidrett ble redusert på grunn av koronapandemien, og det ble arrangert færre mesterskap enn normalt. Hun ble nasjonal mester på 100 meter og 200 meter, og forsvarte med det begge titlene fra året før.

2021 
I 2021 vant hun 100 meter under det newzealandske mesterskapet i friidrett, og fikk sølv på 200 meter. Hun fikk også gull på 4 x 100 meter stafett.

2022 
Etter at hun ble nasjonal mester på 100 meter i mars ble hun tatt ut til å delta i VM i friidrett innendørs 2022, men ble der slått ut i semifinalen på 60 meter. Hun satte områderekord for Oseania i forsøksheatet, med 7,13 sekunder.

Referanser

Eksterne lenker 
 

Newzealandske sprintere
Newzealandske mestere
Deltakere for New Zealand under VM i friidrett innendørs 2022
Deltakere for New Zealand under VM i friidrett 2022
Deltakere for New Zealand under Samveldelekene 2022
Friidrettsutøvere under Samveldelekene 2022